Բացառութիւնները յարգելով հանդերձ կրնանք ըսել թէ տասնամեակներ շարունակ ահա այս մտայնութիւնը տիրեց մեր ազգային հաստատութիւններու վարչական կազմերէն ներս։ Այս կաղապարէն դուրս մնացին ազգային դպրոցներու սաներուն կողմէ հիմնուած միութիւնները։ Այնտեղ որոշ չափով թափանցիկութիւն կը տիրէր եւ ցանկացող սան, եթէ յաջողէր իր դասընկերներէն զօրակցութիւն ապահովել կրնար մասնակցիլ միութեան վարչութեան։ Եկուր տես որ ժողովրդավարականութեան սկզբունքներուն հիմք դրած այս կառոյցները նշանակումով գործողներու կողմէ միշտ կասկածով դիտուեցան։ Այդ կասկածամտութեան հետեւանքով զանազան դաւադրութիւններ կատարուեցան անոնց գործունէութեան սահմանը կրճատելու համար։ Օրինակի համար Գընալը Կղզիի «Կազդուրման Կայան»ը հիմնարկութենէն ի վեր կը գործէր Գարակէօզեան Սանուց Միութեան հսկողութեան ներքեւ։ Մօտ անցեալին դաւադրական խաղերով կցուեցաւ Գարակէօզեանի խնամակալութեան։ Կան ուրիշ օրինակներ ալ։ Կեդրոնականի խնամակալութիւնը նման դաւադրութիւնով մը իր վրայ գրանցեց միութեան կտակուած կալուածը։ Հիմա ալ ոչ թափանցիկ «Յովակիմ 1461» հիմնադրամը նման խաղերով Պէյքոզի եկեղեցւոյ տարածքը խլեց Սուրբ Փրկիչ Հիւանդանոցէն։